Video: Talle treinwaens vat vlam op Kaapstad-stasieFoto: ANA Miljoene rande se skade is aangerig toe talle treinwaens Saterdagmiddag by die treinstasie in die Kaapstadse sakesentrum in ŉ brand verwoes is. Die presiese omvang van die skade is in dié stadium nie duidelik nie. Steve Harris, algemene sekretaris van die United National Transport Union (Untu), het gesê minstens ses treinwaens het heeltemal uitgebrand nadat trein 3420 omstreeks 15:39 by platform 15 van die stasie aangekom het. Die brand het tot by platform 16 versprei teen die tyd wat die brandweer sowat tien minute later opgedaag het, het Harris gesê. Theo Layne, woordvoerder van die Kaapstadse brandweer, het egter aan African News Agency gesê 11 treinwaens het in die slag gebly. Van die stasie se infrastruktuur is ook in die brand beskadig. Volgens Layne het vier brandweerwaens en twee watertenkers op die brand gereageer. Niemand is in die brand beseer nie. Layne het gesê die oorsaak van die brand is nog nie bekend nie, maar Harris het aangevoer “dit is duidelik” dat die trein met opset aan die brand gesteek is. “ŉ Middel is gebruik om seker te maak dat die brand vinnig sal versprei,” het Harris gesê. “Dit is die vyfde keer in die afgelope paar maande dat ŉ Prasa-trein aan die brand gesteek word terwyl dit ŉ stasie binnekom. Elke keer word dieselfde modus operandi gebruik,” het hy gesê. “Meer as ŉ miljoen werkers in die Wes-Kaap is maandeliks afhanklik van treine om werk toe en terug [huis toe] te reis. Die oorbevolking op die treine in die provinsie weens ŉ tekort aan treinwaens is klaar só erg dat polisiebeamptes nie eens bereid is om in spitstyd op die berugte Sentrale-lyn te werk nie aangesien hulle nie veilig sal wees indien hulle hul dienspistole by hulle dra nie.” Harris het gesê dit is noodsaaklik dat Bheki Cele, minister van polisie, ŉ taakspan met die nodige kennis aanstel om die voortgesette brandstigting op Metrorail-treine te ondersoek. “Indien die SAPD nie dringend stappe doen om Prasa se treine, wat met belastingbetalers se geld gefinansier word, te beskerm nie, sal daar nie genoeg treinwaens in die Wes-Kaap oor wees om enige diens aan pendelaars in Kaapstad te lewer nie.”